**Skriftlig beretning for året 2023.**

Først og fremmest tak til bestyrelsen og frivillige, som i løbet af året har gjort en forskel for foreningen.

Vi har afholdt i alt **5 bestyrelsesmøder**: den 1. februar, den 27. februar, den 14. juni, den 30. august, den 1. oktober. Møde planlagt til den 29. november blev udsat til den 8. januar 2024.

I den skriftlige beretning henvises til de **3 numre at nyhedsbrevet**, som er delt rundt til alle medlemmer af foreningen. Bladet udkom maj, juni og december. Alle bladene ligger på vores hjemmeside og giver et godt indblik i bestyrelsens gøren og laden i 2023.

Foreningen er på Facebook, [By og Land Præstø](https://www.facebook.com/ByogLandPraestoe) og har egen hjemmeside ([www.bevaring-præstø-og-omegn.dk](http://www.bevaring-præstø-og-omegn.dk) )

**Høringssvar:**

Vi har udarbejdet **3 høringssvar** som kan ses på hjemmesiden under punktet indsigelser: Det drejer sig om:

* Tilbygning til Café Mocca på havnen.
* Boligområde ved Lundegaard L04.08.01
* Opsætning af solceller i områder med bevarende lokalplaner. Svar afgivet i samarbejde med Møn og Vordingborg bevaringsforeninger.

**Tilbygning til Café Mocca.**

Byggeri i et kulturmiljø bør bidrage til at understrege miljøets kvaliteter. Her sker det modsatte.

Byggeriet er i strid med lokalplanen, de nuværende bygningers facader der flugter med hinanden og de traditionelle byggematerialer der er kendetegnende for havnen og havnens kulturmiljø.

I tilknytning til glashuset bygges også en høj træterrasse hen forbi Panoramasalen, et såkaldt loungeområde, hvilket heller ikke bidrager til at bevare et autentisk havnemiljø.

Der har været tale om en længere proces, hvor såvel Bevaringsforeningen som mange andre har argumenteret imod byggeriet.

1. Første forslag til byggeri sendes i nabohøring februar 2023. Vi sender et åbent brev til Teknik og Miljøudvalget, marts 2023.
2. Nyt forslag sendes i offentlig høring. Vi afgiver høringssvar maj 2023
3. Vi sender klage til Planklagenævnet juni 2023
4. Vi modtager afgørelse fra Planklagenævnet september 2023

Byggeri af glashus og loungeområde, er stik imod en nutidig kvalitets- og helhedsvurdering af et havne- og kulturmiljø.

Så store byggerier kan heller ikke undgå at gå ud over andre brugere af havnen og eventuelt andre ønsker til havneaktiviteter end blot cafeer mm.

**Boligområde ved Lundegaard.**

For så vidt angår Lokalplan for et boligområde ved Lundegaard, omfattende parcelhusbyggeri med 22 parceller og lokalplan for byggeri af et supermarked i krydset ved Jungshovedvej og Næbvej (Lokalplan vedtaget i 2022) er begge disse lokalplaner vedtaget uden en forudgående, overordnet planlægning for byudvikling af Præstø mod Lundegård. Det er tilfældigheder der afgør, hvor og hvad der bygges.

Det er vores klare opfattelse, at de fremlagte lokalplaner ikke har de byplanmæssige og klimamæssige kvaliteter, der i dag må sættes som minimum. Lokal­pla­nernes klimaaftryk skal tages meget mere alvorligt end det, der her er lagt op til. Det er ikke nok at bruge ordene ”grønt” og ”bonusvirkning” og der er samtidig en iøjnefaldende mangel på byplanmæssige og landskabskulturelle kvaliteter i begge planer. Det er useriøst.

**Opsætning af solceller i områder med bevarende lokalplaner:**

Kommunen har besluttet, at det fremover skal være muligt at opsætte solceller på ejendomme i Præstø midtby som ikke er fredede eller har bevaringsværdi. Det er stik imod en nutidig kvalitets- og helhedsvurdering af kulturmiljøer. Og det er stik imod den gældende lokalplan for Præstø midtby.

**Facaderådet:**

Jørgen Kreiner-Møller er foreningens repræsentant i facaderådet.

I samarbejde med de tre bevaringsforeninger har Jørgen Kreiner-Møller stillet forslag om, at facaderådenes forretningsorden også kommer til at omfatte byrummene. Altså sager under Torve- og gaderegulativet. Forslaget er endnu ikke afklaret i kommunen.

**Genbrugsmaterialer:**

Som følge af ejerskifte på Beldringe Gods blev vores aftale for opbevaring af genbrugsmaterialer opsagt i 2022.

Et større lager af kalksten blevet i foråret 2023 solgt til Realdania By og Byg. Stenene bliver brugt til istandsættelsen af Støberihallerne.

Stenbjerg ejendomme (Skibsreder Jebsen) har overtaget de resterende tegl, som nu vil blive anvendt på hans mange bygninger.

**Sommerudflugten**

Sommerudflugten i 2023 var planlagt at gå til Mosede Fort ved Greve og besøg på Gjeddesdal Gods også ved Greve. Desværre var der ikke tilstrækkelig tilslutning til gennemførelse af turen.

Bestyrelsen modtager gerne forslag til udflugter.

**Samarbejdet med Bygnings- og Landskabskultur Møn og Bevaringsforeningen Vordingborg.**

Vi mødes 3 - 4 gange årligt på Teknik- og miljøforvaltningen i Langebæk. På disse møder deltager kommunens medarbejdere i de punkter, der er relevante for dem.

Bevaringsforeningerne modtog desværre ikke, som tidligere, tilskud fra kommunen til gennemførelse af det traditionelle arrangement i anledning af Bygningskulturens Dag. Vi måtte derfor aflyse det ellers så populære bus-arrangement.

Vi gennemførte i fællesskab et meget spændende, dagsarrangement med temaet: stråtage/strå som bæredygtigt bygningsmateriale. Kørsel foregik i egne biler.

Et fælles arrangement gennemføres i efteråret 2024, også med kørsel i egne biler.

På møde med Anders Andersen, Anja Valhøj, Philippine Schollain og Rolf Hoelgaard blev muligheden for at modtage landzonesager i høring og brug af Facaderådene som rådgivere ved forberedelse af sager under Torve- og Gaderegulativet drøftet. Ingen af de to punkter gav dog anledning til beslutninger.

De tre foreninger deltog også i en workshop ang.: ”designstrategi for det offentlige rum”. Heller ikke denne workshop har givet anledning til beslutninger.

Vi fortsætter **registreringen af bevaringsværdige bygninger** i Gl. Langebæk kommune i løbet af foråret og sommeren 2024.

**Gyldne dage i Præstø.**

Helle Thomasen(Bevaringsforeningen) og John Ibye(Traditionelle Håndværk), tog initiativ til salg af en Præstø-souvenir under Gyldne Dage. Souveniren bestod af et glas, med en lille flaske gin, med indgraveret tekst på en grøn træbrik. Glas og gin er sponseret af Radius Distellery på Oremandsgaard. John Ibye stod for træbrikken som blev fremstillet af træ fra tehuset fra Dambæks have. Helle Thomasen stod for indgravering på glasset. Det skete på kommunens værksted i Vordingborg.

Alt i alt blev der solgt for næsten 10.000 kr. til deling mellem Bevaringsforeningen og Traditionelle Håndværk. Et meget flot resultat.

Under Gyldne Dage, den 9. og 10. september 2023, deltog vi i: ”Byting” med temaet: Ideværksted om bevaringsindsatsen i Præstø”. Det skete i samarbejde med Præstø Lokalforum.

**Grundtvigs Hus, Torvestræde 7.**

Grundtvigs Hus er en fredet ejendom. I samarbejde med Lokalhistorisk Forening forsøger vi at påvirke såvel ejer som Slots- og Kulturstyrelsen (SLKS) til at prioritere en istandsættelse af ejendommen. Det kan konstateres, at arbejder er igangsat. Vi er naturligvis meget glade for, at det ser ud til at der nu tages hånd om denne historiske ejendom.

**Støberihallerne på Adelgade.**

Vordingborg Kommune har solgt Støberihallerne til Realdania By og Byg med henblik på at restaurere og ombygge de bevaringsværdige bygninger og udleje dem til kommunen til brug for bibliotek, borgerservice, møder, kultur, Lokalhistorisk Arkiv og andre foreningsaktiviteter.

Vordingborg Kommune har forpligtet sig til at understøtte projektet ved at bygge en lille fodgængerbro over åen, så Støberihallerne forbindes med en eksisterende p-plads syd for åen, som samtidig udvides.

I foreningen glæder vi os over, at Støberihallerne bliver bevaret for eftertiden. Og at istandsættelsen er godt i gang.Især glæder vi os over, at det er Realdania, der har købt dem og gennemfører restaureringen og at vi har leveret et større parti kalksten til istandsættelsen.

**Det grønne tehus**

Vi har taget initiativ til at sikre bevaringen af det lille grønne tehus i Dambæks have.Det står nu i bådehallen ved siden af Traditionelle Håndværk og frivillige er i fuld gang med istandsættelsen.

Vordingborg kommune og tømrermester Madsen støtter økonomisk indkøb af materialer til istandsættelsen. Samarbejde og gode råd får vi gavmildt af Traditionelle Håndværk.

Som en markering af istandsættelsen arrangerede Bevaringsforeningen, Præstø Lokalforum og Foreningen for Traditionelle Håndværk den 4.februar 2023 en festlig formiddag i bådehallen. Arrangementet var finansieret af Realdania via puljen: ”Samlingskraft”, der støtter arrangementer, som formidler værdien af at bevare og bruge de steder som omgiver os. Arrangementet byggede på tre grundsten: 1) Bygnings- og Landskabskultur, 2) Nye fællesskaber i lokalområdet og 3) den grønne dagsorden og bæredygtighed.

Med Stefan Preusche og John Kunze gennemgik vi det grønne tehus og, hvordan istandsættelsen kan gribes an. Stefan viste rundt i bådehallen, der rummer foreningen Traditionelle Håndværk, hvorefter han og John gav kursus i at skære glas og kitte vinduer.

50 veloplagte gæster deltog i en meget vellykket formiddag.

Tehuset har i årets løb huset udskænkning fra Pakhus 8 under Gyldne Dage og julemarkedet. Det er en glæde at huset allerede på denne måde er taget i brug.

Tehuset skal, når det er færdigt, tilbage i Dambæks have - eller skal det?

Vi ser ind i tilbagevendende oversvømmelser og pt kan vi konstatere, at kommunen er godt i gang med at skamfere haven.

*”Dambæks have ligger beskyttet og omkranset af træer, rørskov og hæk. Haven var en fin kontrast til resten af havnefrontens travlhed. Havens intimitet lægger op til ro, hygge og ophold” skrev en dygtig medarbejder i Vordingborg kommune for et par år siden.*

Det vi ser nu, er etablering af to store grus-pladser til opbevaring af både, træer på græsset er fældet og hækken mod den store plads mod øst er revet op. For så vidt angår poplen og rørskoven skal det nok komme i gen.

Haven er i en miserabel forfatning. Ved henvendelse til kommunen angående dette er svaret, at det er midlertidigt. Det tror vi simpelthen ikke på.

**Vi får besøg af Landsforeningen for Bygnings- og Landskabskultur i Præstø den 24. maj 2024.**

Sammen med medlemmer fra hele landet besøger vi: Støberihallerne, Traditionelle Håndværk, Beldringe Gods, og Thorvaldsens samling på Nysø. Et detaljeret program ligger på vores hjemmeside.

Sæt kryds i kalenderen og kom og vær med til at tage godt imod bevaringsvenner fra hele landet. Tilmelding annonceres i By & land, marts nummer.

Karen Margrethe Olsen

Formand

27. januar 2024